দাও
দাও (আরবি: داو) লোহিত সাগর ও ভারত মহাসাগর অঞ্চলে বিচরণকারী এক বা একাধিক মাস্তুলবিশিষ্ট এবং "সেটি" (Settee) বা লাতিন (Lateen) জাতীয় পালবিশিষ্ট কিছু ঐতিহ্যবাহী পালতোলা নৌকার সাধারণ নাম। দাও নৌকা আরবরা নাকি ভারতীয়রা উদ্ভাবন করেছিল, সে ব্যাপারে ইতিহাসবিদদের মতভেদ আছে। দাও নৌকাগুলির হাল লম্বা ও সরু হয়। এগুলি মূলত ভারী মালামাল যেমন ফলমূল, সুপেয় পানি বা অন্যান্য ভারী পণ্যদ্রব্য পূর্ব আরবের উপকূল ধরে (পারস্য উপসাগরের আরব দেশগুলিতে) পরিবহন করতে ব্যবহৃত হত। এছাড়া পূর্ব আফ্রিকা, ইয়েমেন, উপকূলীয় দক্ষিণ এশিয়াতে (পাকিস্তান, ভারত ও বাংলাদেশ) দাও নৌকার প্রচলন আছে। অপেক্ষাকৃত বড় দাও নৌকাতে প্রায় ৩০ জন নাবিক, ছোটগুলিতে সাধারণত এক ডজন নাবিক থাকে।